AFI’s 100 Years…100 Movies

AFI's 100 Years…100 Movies er en liste over de 100 viktigste spillefilmene fra USA ifølge det amerikanske filminstituttet (American Film Institute – AFI). Listen ble stemt fram i en undersøkelse med 1500 filmkritikere, filmhistorikere og fagfolk fra filmbransjen. Det var tilsammen 400 nominerte spillefilmer. AFI lanserte en liste med sju kriterier som de stemmeberettigede måtte ta hensyn til når de skulle stemme. AFI's 100 Years...100 Movies var den første av instituttets filmlister.

Administrerende direktør Jean Picker Firstenberg sa at «AFI har identifisert 100 filmer som satte standarden og viser fortreffeligheten til det første århundret i amerikansk filmbransje. Filmer er en intens personlig opplevelse, og denne listen vil sikkert skape mange meninger og diskusjoner. AFI ønsker denne dialogen velkommen og håper å oppnå mer aktelse, respekt og forståelse for denne viktige amerikanske kunstformen.»

AFI har presentert to versjoner av listen: den første i 1998 og en ny, oppdatert versjon i 2007.

Versjoner

1998 
Listen ble presentert 16. juni 1998 av det amerikanske filminstituttet i en CBS-sending produsert av Gary Smith. Alan Bergman, Marilyn Bergman og Marvin Hamlisch vant en Primetime Emmy Award for låten «A Ticket to Dream», som de skrev til TV-programmet. I ukene som fulgte sendte TV-kanalen Turner Network Television ti TV-spesialer på én time hver som gikk i dybden på de utkårede filmene. Skuespillerne Jodie Foster, Richard Gere og Sally Field var programledere for sendingene, mens James Woods var forteller. CBS-sendingen ble utgitt på DVD 28. september 1999, og TNT-spesialene 22. august 2000. De har siden gått ut av produksjon på grunn av restriksjoner på lisensen. De 100 utkårede filmene fikk også nye videoutgivelser med egne AFI-etiketter.

2007 
I januar 2007 offentliggjorde det amerikanske filminstituttet planer om en ny, oppdatert liste som blant annet skulle inkludere nye filmer fra det siste tiåret. Filminstituttets daværende administrerende direktør Jean Picker Firstenberg sa at målet var «å dokumentere filmhistorien så hensiktsmessig som mulig» og at en ny, oppdatert liste var avgjørende for å oppnå dette. «Det amerikanske filminstituttet er stolt av å foreta denne avstemningen hvert tiår for å markere disse kulturelle perspektivene som stadig er i forandring – og fortsette å tiltrekke nye generasjoner til amerikanske filmklassikere.»

Den oppdaterte listen ble presentert 20. juni 2007 i en CBS-sending produsert av Dann Netter og Bob Gazzale. Morgan Freeman var programleder. TV-programmet ble nominert til to Primetime Emmy Awards for beste dokumentar- eller faktaspesial og beste TV-klipp for et faktaprogram. Fire filmer som ble utgitt etter den første kåringen, ble lagt til i den nye listen: Ringenes herre: Ringens brorskap (50. plass), Redd menig Ryan (71. plass), Titanic (83. plass) og Den sjette sansen (89. plass).

Kriterier 
AFI lanserte en liste på sju kriterier som velgerne måtte ta hensyn til når de skulle stemme.
 Det må være en fiksjonsfilm med en normal lengde for spillefilmer, vanligvis over 60 minutter.
 Det må være en helt eller delvis amerikansk filmproduksjon.
 Den må ha fått anerkjennelse ved filmanmeldelser på trykk, på TV eller på digitale medier.
 Den må ha fått anerkjennelse ved filmpriser gitt av kolleger, kritikere, filmbransjen og filmfestivaler.
 Den må ha en vedvarende popularitet; vist gjennom salg og visninger både på kino, på TV og ved videoutgivelser.
 Den må være av filmhistorisk betydning med filmtekniske løsninger, fortellerstil eller andre banebrytende prestasjoner.
 Den må ha hatt en kulturell påvirkning og satt preg på det amerikanske samfunnet gjennom stil og innhold.

Liste

Endringer 
23 filmer som sto på listen fra 1998 nådde ikke opp i den nye kåringen i 2007: 

 Doctor Zhivago (1965)
 En nasjons fødsel (1915)
 Herfra til evigheten (1953)
 Amadeus (1984)
 Intet nytt fra Vestfronten (1930)
 Den tredje mann (1949)
 Fantasia (1940)
 Rotløs ungdom (1955)
 Siste vogn til Lordsbury (1939)
 Nærkontakt av tredje grad (1977) Ruterdame dreper (1962)
 En amerikaner i Paris (1951)
 Stormfulle høyder (1939)
 Danser med ulver (1990)
 Giganten (1956)
 Fargo (1996)
 Mytteriet på Bounty (1935)
 Frankenstein (1931)
 Patton – menneske og soldat (1970)
 The Jazz Singer (1927)
 My Fair Lady (1964)
 En plass i solen (1951)
 Gjett hvem som kommer til middag (1967)

Fire filmer som ble utgitt mellom 1996 og 2006 ble lagt til i 2007:
 Ringenes herre: Ringens brorskap (2001)
 Redd menig Ryan (1998)
 Titanic (1997)
 Den sjette sansen (1999)

19 filmer som var produsert før 1996 ble valgt inn i 2007:

 Generalen (1926)
 Intoleranse (1916)
 Nashville (1975)
 Med 10 cent i lomma (1941)
 Cabaret (1972)
 Hvem er redd for Virginia Woolf? (1966)
 Frihetens regn (1994)
 Natten var het (1967)
 Alle presidentens menn (1976)
 Spartacus (1960)
 Solopgang (1927)
 Galla i operaen (1935)
 12 edsvorne menn (1957)
 Swing Time (1936)
 Sofies valg (1982)
 Siste forestilling (1971)
 Gjør det rette (1989)
 Blade Runner (1982)
 Toy Story'' (1995)

Referanser

Eksterne lenker 
 AFI 100 Years...100 Movies (1998-utgave)
 AFI 100 Years...100 Movies (2007-utgave)
 De 400 nominerte filmene  (1998-utgave)
 De 400 nominerte filmene  (2007-utgave)

Filmlister